**Урочы темæ:** «Хъуыдыйады хуызтæ сæ загъды нысанмæ гæсгæ. Æрхæцæн нысæнттæ хъуыдыйады кæрон».

 **Ныхасы темæ.** «Хорз лæг йæ фæстæ æвзæр фæд нæ уадзы».

 **Урочы нысан:** скъоладзауты хъуыдыйады хуызтæ сæ загъды нысанмæ гæсгæ æвзарыныл æмæ сæ кæм пайда кæнын хъæуы, ууыл сахуыр кæнын; хъуыдыйады хуызтæсæ эмоцион ахорæнтæм æмæ сæ коммуникативон нысанмæ гæсгæ хицæн кæнын: разæнгардгæнæн, фарстон æмæ таурæгъон;

–хъуыдыйæдтæ аразыны, практикон æгъдауæй сæ пайда кæныны арæхстдзинад арфдæр кæнын;

 – адæймаджы хорз хъуыддæгтæ уыныныл, сæхи æмахастытæ фæзминаг скæныныл кусын; хи хъахъхъæныныл сæ ахуыр кæнын.

 **Урочы хæстæ** **æмæ фæстиуджытæ:**

 – урокты цæуыл куыстой, уый зæгъын зонын (темæ);

 – цы хъуамæ базыдтаиккой, уый сбæрæг кæнынмæ арæхсын (урочы нысан).

 **Коммуникативон хæстæ:**

 – информацийыл кусын, хи хъуыдытæ æнæкъуылымпыйæ дзурыныл ахуыр кæнын;

 – къордтæй кусынмæ арæхстдзинад;

 – быцæйуаг фæрстыты хи хъуыдыйыл баууæндын кæнынмæ арæхсын.

 **Урочы тип:** Ног зонындзинæдтæ исыны урок.

 **Æрмæг амоныны сæйраг методтæ:** иллюстративон-репродуктивон, эвристикон, проекты методы элементтæ, сфæлдыстадон.

  **Урочы æрмæг:** компьтер, проектор, интерактивон фæйнæг.

 **Урочы цыд:**

 **1 этап. Организацион хай:** скъоладзауты цæттæдзинад урокмæ, сæ зæрдæйы уаг, урочы сæм кусын цæуы æви нæ, уый сбæрæг кæнын. Кусынмæ сæ сразæнгард кæнын.

 **2 этап. Зонындзинæдтæ райсыны фарст актуалон кæнын.**

 Дзурын мæхæдæг: Уæ разы ис текст, хъæуы йæ бакæсын. Æз æй дзæбæх нæ бамбæрстон. Иумæ йæ бакæсæм æмæ сбæрæг кæнæм, зын кæсæн æмæ нын зын æмбарæн цæмæн у, уый.

1) Текст «Æфсарм»

 Дзиццойтæй иу лæг Зураб хуынди хохæй балцы рараст и æфцæгыл æрхызт уым фæндаггæрон нæууыл æрулæфыд **рифтæгтæй** йæ фæндаггаг систа æмæ хæрыныл æрбадт сихор ахицæн æмæ **анцад** йæ фæндагыл йæ балцы кæронмæ йæ бирæ нал хъуыд афтæ æрлæууыд æмæ ныккатай кодта гъæй мæ мæлæт куыд уыди гъе мæ хæрынкъа уым байрох ис

æнæуый дæр æвзæр уыд ныр мын ноджы æнæсæрфтæй баззад ныр æй исчи йæ куы ссара уæд цы хъуамæ ахъуыды кæна

 2) Скъоладзаутæ кæсынц текст, бæрæг кæнынц, зын кæсæн æмæ сын зынæмбарæн цæмæн у, уый.

 3) Бæрæг кæнынц, цы дзы нæ фаг кæны, уый?

 4) Æвæрынц æрхæцæн нысæнттæ.

 Уый фæстæ сын дæттын тексты оригинал адаптацигондæй (æд æрхæцæн нысæнттæ), цæмæй, кæм фæрæдыдысты, уый феной.

 Æфсарм

 Дзиццойтæй иу лæг Зураб хуынди. Хохæй балцы рараст и, æфцæгыл æрхызт. Уым, фæндаггæрон нæууыл æрулæфыд. Рифтæгтæй йæ фæндаггаг систа æмæ хæрыныл æрбадт. Сихор ахицæн, æмæ анцад йæ фæндагыл. Йæ балцы кæронмæ йæ бирæ нал хъуыд, афтæ æрлæууыд æмæ ныккатай кодта: «Мæ хæрынкъа цы фæци? Гъæй, мæ мæлæт куыд уыди, гъе! Мæ хæрынкъа уым байрох ис! Æнæуый дæр æвзæр уыд, ныр мын ноджы æнæсæрфтæй баззад. Ныр æй исчи йæ куы ссара, уæд цы хъуамæ ахъуыды кæны?!»

 Бæлццон фæстæмæ раздæхт, ссардта хæрынкъа æмæ йæ донмæ фехста.

 **Хорз лæг йæ фæстæ æвзæр фæд нæ уадзы!**

 Джыккайты Шамилмæ гæсгæ адаптацигонд текст

М.К. Текстæн ис иттæг хорз хъомыладон нысан æмæ аразын беседæ.

**Беседæйы фæрстытæ:**

Цы у æвзæр фæд?

Сымах никуы федтат æвзæр фæдтæ?

Чи фæуадзы ахæм фæдтæ йæ фæстæ?

 5) Цавæр æрхæцæн нысæнттæ дзы нæ сæвæрдтой раст, уый бæрæг кæнæм. Фæрсын сæ хъуыдыйæдты кæрон (.), (!), (?), (?!), цæмæн хъæуы æвæрын, уый зонынц æви нæ, уымæй.

 **Дзурын мæхæдæг:** Уæдæ сбæрæг кæнæм, нæ урочы цæуыл кусдзыстæм, уый. Иумæ ахъуыды кæнæм, куыд схонæн ис нæ урочы темæ?

 5-æм къласы скъоладзаутæн, уæлдайдæр ахуыры азы райдайæны зын у темæ сбæрæг кæнын, фæлæ уал мæхи æххуысæй, иумæйаг фыдæбонæй бæрæггонд æрцыд.

 Темæ фыссын фæйнæгыл.

 **Дзурын мæхæдæг:** Æмæ цæмæй нæ темæ хорз бамбарæм, уый тыххæй нæ цæуыл бакусын хъæуы нæ урочы. Нæ нысан цы уыдзæн? Иумæ йæ сбæрæг кæнæм.

 Скъоладзауты æркæнын хъæуы, цæмæй сæ бон бауа зæгъын: «Базонын нæ хъæуы»:

– хъуыдыйæдтæ сæ загъды нысанмæ гæсгæ цæмæн дих кæнынц;

– хъуыдыйæдтæ кæрæдзийæ цæмæй хицæн кæнынц;

– хатгай хъуыдыйады кæрон дыууæ нысаны цæмæн вæййы (?!);

– хъуыдыйады кæрон æрхæцæн нысæнттæ раст æвæрын.

Афтæмæй æххæстгонд æрцæудзæн (**(мотиваци).**

 **3 этап. Ног æрмæгыл куыст**.

 1. Чиныджы параграфы раиртæст ахуыр кæнын.

 2. Фæлтæрæн: Аив бакæсын сæ литературæйы чиныгæй ист скъуыддзаг Дарчиты Дауыты аргъау «Гæмæт»-æй (Зæлинæйы ныхас Гæмæтимæ). Бæрæггонд дзырдты æмæ дзырдбæстыты нысаниуджытыл æрдзурын скъоладзаутимæ.

 Хибарæй куысты фæрцы бæрæг кæнынц æрхæцæн нысæнтты сæвæрд, хъуыдыйæдты хуызтæ сæ загъды нысанмæ гæсгæ æмæ фæстаг хъуыдыйады мидис.

 «Дурынимæ, зон, **хæстхъом**

 Алчидæр уыдзæн, æз дæр,

 Чизоны, дæуæй – хуыздæр.

 Ды цы **калыс ам дæ хъал?**

 Кæд богал дæ ды, богал,

 **Уæд дæ тых тыхимæ ’взар!..** (80 ф.)

 3. Фæлтæрæн. Зæгъын, къæлæтты бæсты цавæр æрхæцæн нысæнттæ æвæрын хъæуы, уый.

 Дур

 Быдыры, тулдз бæласы бын уыдис цъай. Адæмы донæй æфсæста. Бæлццæттæ-иу сæ фæллад йæ цуры уагътой.

 Иухатт тулдз бæласы бынмæ æрбацыд гыццыл лæппу. Уый уарзта фыдуаг митæ кæнын. «Иу стыр дур цъайы ныппар, уæд цымæ куыд уаид (…) – ахъуыды кодта лæппу. Систа стыр дур æмæ йæ цъайы ныппæрста. Доны уынæр фехъуыст. Лæппу афардæг æмæ дзы йæ фыдуаг ми ферох.

 Дур цъайы **гуырæны** ныххауд. Цъаймæ дон нал æфтыд. Цъай **бахуыскъ,** амард домбай тулдз бæлас. Булæмæргъ йæ ахстон ныууагъта æмæ атахт æндæр ранмæ. Бамыр сты цъиуты зарджытæ. Бæлццæттæ нал бадтысты ам.

 Рацыд бирæ азтæ. Лæппу дæр зæронд лæг сси. Иухатт та æрбацыд

фæстæмæ ардæм. «Цы 'рцыд ам (…) Цы фесты тулдз бæлас, булæмæргъ, цъай (…)» – дис кодта зæронд лæг.

**Беседæ:**

Цæмæн бахус цъай?

Цы ‘рцыд уый фæстæ?

Цавæр фæд ныууагъта лæппу?

Цæмæн дис кодта, бирæ азты фæстæ хуыскъ цъай куы федта, уæд?

Цæуыл ахуыр кæны ацы чысыл радзырд?

 4. Сбæрæг кæнут хъуыдыйæдтæ-æмбисæндтæ сæ загъды нысанмæ гæсгæ:

 Адæмы зæрдæмæ цы нæ цæуы, уый ма кæн. Дæхи базонын дæ куы бафæнда, уæд адæмы бафæрс.

 **4-æм этап. Ног æрмæг бафидар кæныныл куыст**.

 1. Чиныджы 29 фарс, 3-аг фæлтæрæн. Сбæрæг кæнын хъуыдыйæдты хуыз сæ загъды нысанмæ гæсгæ. Зæгъын, цæуыл ахуыр кæны цъиу лæппуйы? Цавæр лæппу у? Цы сæ иу кæны, цъайы дур чи ныппæрста, уыцы лæппуимæ? Цæмæй хицæн кæнынц?

(Дыууæ дæр фыдуаг ми бакодтой. Цъайы дур чи ныппæрста, уыцы лæппу йæ фыдуаг ми не ‘мбæрста, афтæмæй бакодта. Ацы лæппу та хъавы цъиуы амарынмæ, зоны, йæ фыдуаг мийæ цы рауайдзæн, уый).

 Хъуамæ алчидæр раздæр ахъуыды кæна, цы ми кæны, ууыл.

 2. Аив бакæсын скъуыддзаг. Зæгъын, цавæр интонацитимæ йæ бакæсын хъæуы. Сæвæрын цухгонд дамгъæтæ æмæ æрхæцæн нысæнттæ. Ставддæрæй фыст дзырдбасты мидис бамбарын кæнын. Дзырд «айнæг»-ы символон нысаниуæгыл ныхас саразын. Сбæрæг кæнын, цавæр адæймаджы абарынц айнæгимæ. Цы хъæуы, цæмæй, айнæджы хуызæн у, зæгъгæ, дæ зæгъой, уымæн.

 Нæ зæхх дæуыл æз **айнæгау лæ...ын**

 Дæ фæндæгтыл сæр...стырæй цæуын

 Ызгъорын æз дæ цъæх-цъæхид нæ...ыл

 æвæрын райдзаст хæдзæр... æ дæуыл.

 3. Текст аив, раст интонацитимæ бакæсын (текст байуæрстон скъоладзаутæн). Сæвæрын дзы хъæуы æрхæцæн нысæнттæ. (Къордтæй куыст).

 «Зæхх Цы нæ федтай цы нæ бавзæрстай. Арф фæдтæ судзгæ хъæдгæмттæ тугахст æрхæмттæ. Чи сæ банымайдзæн чи сæ равзардзæн. Цард дæр дæуæй рантыст ном дæр ын ды радтай Цал хиды æртахы баурæдтай цал цæссыджы аныхъуырдтай Æвæццæгæн цæхджын дæр уымæн дæ не 'схæссæг зæхх!.. «(Цæгæраты М.)

 **5 этап. Хæдзармæ куыст.**

 Сфæлдыстадон куыст. Ныффыссын фыстæг сæ карæн чызг Ленæмæ.

 Хæдзармæ сын дæттын, кæддæр газет «Пионерская правда»-йæ ист чысыл уацхъуыды текст.

 Иу хатт электричкæйы скъоладзаутимæ цыд фæдæн. Æвæццæгæн, экскурсийы цыдысты. Сæ ныхæстæм сын цымыдисæй хъуыстон. Хъазынц, худынц.

 Æрмæст мæ ныхмæ цы чызг бадт, уый уыд æнкъард. Бадт æнæдзургæйæ. Йæхи æддæмæ кæсæг скодта. Йæ цæсгом уыд сагъæсхуыз.

 Рауад нæм ахæм ныхас:

 – Исты дæ риссы?

 – Нæ...

 – Уæдæ цæуылнæ исты дзурыс? Хæрам сæм фæдæ?

 – Уыдон мæм фæхæрам сты (Чызг арф ныуулæфыд ).

 – Цæй тыххæй?

 – Къласы æмбырдмæ не ‘рбацыдтæн.

 – Æвæццæгæн, дæ ферох?

 – Нæ. Нæ мæ ферох. Нæ ныхасы темæ дæр æз æрхъуыды кодтон. Æмæ не ’рцыдтæн. Ме ’мбæлттæ мыл худын райдыдтой, мæстæй мæ мардтой. Хорз, дам, бакодтай, мах, сразæнгард кодтай, стæй дæхæдæг не

’рцыдтæ. Æз ма сын бæргæ дзырдтон: «Мæ сыхаг фæрынчын, иунæгæй цæры. Цалынмæ йын хостæ агурæг иу афтеккæй иннæмæ цыдтæн, уæдмæ рæстæг ацыд». Уыдон та мын афтæ: «Æмæ цы, дæ сыхаг! Маринæйæн йæхи фыды фыд фæрынчын, уæддæр æрбацыд».

 Чызг та ныхъхъус. Æз дæр ницыуал дзырдтон.

 – Ныр уыцы хабæрттæн фæстæмæ раздахæн куы уаид, уæд æрбацæуис?

 Чызг мæм æфхæрæнхуыз каст æрбакодта æмæ сабыргай сдзырдта:

 – Ничи йын ис, ничи. Иунæг у. Йæ тæвд та тынг бæрзонд уыд. Куыд æй ныууадзин...

 Мæн иннæ æрлæууæны хизын хъуыдис. Тынг мæ фæндыдис чызгæн исты хорз ныхас зæгъын, фæлæ хъæугæ дзырдтæ не ссардтон.

 – Дæ ном цы хуыйны?

 – Ленæ.

 – Ленæ! Æз нæ фембæлды тыххæй газетмæ уацхъуыд ныффысдзынæн. Скъоладзаутæ йæ бакæсдзысты æмæ дын сæ хъуыдытæ зæгъдзысты. Хорз?

 Ныффыссут Сымах дæр уæ хъуыдытæ Ленæмæ фыстæджы хуызы.

 **Урочы кæрон кæнæм** х**атдзæгтæ:**

 Цы базыдтон абон.

 Цæмæн мæ хъæуы, цы базыдтон, уый?

 Куыд куыстон урочы?

 Фаг активон уыдтæн?

 Мæ бон уыд активондæрæй кусын?

 Мæхицæн сæвæрин бæрæггæнæн (3,4,5)